Keywords

Summary



Keywords

1. ESAE – Pogodba – Določbe, s katerimi se upoštevajo obrambni interesi držav članic – Določbe, ki imajo omejen obseg in ki ne dopuščajo sklepanja, da se pravila Pogodbe ESAE, razen izrecnih izjem, uporabljajo za vojaško uporabo jedrske energije

(členi od 24 AE do 28 AE in 84, tretji odstavek, AE)

2. ESAE – Pogodba – Področje uporabe – Vojaške dejavnosti – Izključitev – Neuporaba člena 37 AE za izpuste radioaktivnih odplak iz vojaških objektov

(člen 37 AE)

3. ESAE – Varovanje zdravja – Projekti izpusta radioaktivnih odplak – Obvestitev Komisije – Namen – Razlaga člena 37 AE, ki državam članicam pušča polje proste presoje o tem, kdaj se posreduje obvestilo, in o vsebini tega obvestila – Zavrnitev

(člen 37 EA)

4. ESAE – Cilj varovanja zdravja prebivalstva in okolja zoper nevarnosti v zvezi z uporabo jedrske energije, vključno z njeno uporabo v vojaške namene – Uporaba določb Pogodbe ES

Summary

1. Obstoj določb Pogodbe ESAE, v katerih se upoštevajo obrambni interesi držav članic, in sicer členi od 24 AE do 28 AE in 84, tretji odstavek, AE, ne privede nujno do sklepa, da se pravila te pogodbe uporabljajo, razen izrecne izjeme, za vojaške objekte za jedrsko energijo. Obstoj teh določb je mogoče prav tako razložiti z dejstvom, da ima uporaba določenih pravil, uvedenih z navedeno pogodbo, čeprav se ta nanaša zgolj na civilne dejavnosti, vseeno lahko posledice za dejavnosti in interese, ki spadajo na področje nacionalne obrambe držav članic. Prav za to gre v primeru določb, vključenih pod naslov II, poglavje 2, navedene pogodbe, ki se nanašajo na razširjanje znanja, kakor tudi tistih, določenih v poglavju 7 istega naslova, ki se nanašajo na nadzorne ukrepe. Poleg tega imajo zadevne določbe omejen obseg. Razen dveh poglavij, pod katere so uvrščene navedene določbe, namreč pogodba ne vsebuje drugih določb, ki bi upoštevale posebne interese in potrebe, povezane z vojaškimi dejavnostmi.

(Glej točki 32 in 33.)

2. Več določb Pogodbe ESAE Komisiji podeljuje znatne pristojnosti, ki ji dovoljujejo, da aktivno deluje, s predpisi ali v obliki mnenja, ki vsebuje posamične odločitve na različnih področjih dejavnosti ki so v Skupnosti povezane z uporabo atomske energije. Uporaba teh določb za objekte, raziskovalne programe in druge vojaške dejavnosti je lahko taka, da ogrozi bistvene interese nacionalne obrambe držav članic. Neobstoj v navedeni pogodbi kakršne koli derogacije, ki določa pogoje, v skladu s katerimi bi bile države članice pooblaščene sklicevati se na svoje temeljne interese in jih varovati, omogoča sklep, da vojaške dejavnosti ne spadajo na področje uporabe te pogodbe. Ker se pogodba ne uporablja za uporabo jedrske energije v vojaške namene, se Komisija ne more utemeljeno sklicevati na člen 37 AE za zahtevo, da ji morajo države članice posredovati informacije o izpustih radioaktivnih odplak, ki izhajajo iz vojaških objektov.

(Glej točke 35, 36 in 44.)

3. Člen 37 AE je treba razlagati tako, da je treba splošne podatke o projektu izpusta radioaktivnih odplak sporočiti Komisiji, preden te izpuste odobrijo pristojni organi zadevne države članice. Za varovanje učinka te določbe, katere namen je preprečitev radioaktivnega onesnaženja, in glede na veliko pomembnost smernic, ki jih lahko da Komisija zadevni državi članici, je nujno, da ta pozna splošne podatke projekta izpusta radioaktivnih odplak v primernem času, da lahko, po posvetovanju s skupino strokovnjakov, izda mnenje, ki ga lahko zadevna država poglobljeno preuči pod takimi pogoji, da se lahko predlogi Komisije upoštevajo pred izdajo odobritve.

Razlaga člena 37 AE, v skladu s katero se zadevna država članica lahko odloči o tem, kdaj mora vojaški vir radioaktivnih odplak šteti za civilni odpadek, in o konkretni vsebini podatkov, ki jih je treba sporočiti Komisiji, bi bila v nasprotju z namenom te določbe. Po eni strani bi morebitno pozno sporočilo podatkov izničilo cilj preprečevanja. Po drugi strani bi morebitno delno sporočilo primernih podatkov onemogočilo izdajo mnenja ob poznavanju okoliščin zadeve.

(Glej točki 39 in 40.)

4. Dejstvo, da se pogodba ESAE ne uporablja za uporabo jedrske energije v vojaške namene, v ničemer ne zmanjšuje ključne pomembnosti, ki jo ima cilj varovanja zdravja prebivalstva in okolja pred nevarnostmi, povezanimi z uporabo jedrske energije, vključno z njeno uporabo v vojaške namene. Ker navedena pogodba Skupnosti ne daje posebnega sredstva za dosego tega cilja, ne sme biti izključeno, da se lahko sprejmejo primerni ukrepi na podlagi ustreznih določb Pogodbe ES.

(Glej točko 44.)